ત્યારબાદ ટેકનોલોજીનો નવો વાયરો ફુંકાયો અને કેબલ તેમજ સેટેલાઈટનું પુર ધસી આવ્યું અને દૂરદર્શન ક્યાંક ખૂણામાં ધકેલાઈ ગયું. પહેલાં મનોરંજન સાથે એક નવી વાત કહેવાતી હતી. સ્ત્રીઓનું નિરુપણ સબળા નારીના રૂપે શક્તિ સ્વરૂપા દર્શાવાતું હતું. તો આજે દરેક ધારાવાહિકોમાં સ્ત્રીઓ જ પિતૃસત્તાક માનસિકતા ધરાવતી રજુ કરવામાં આવે છે. વરસો પહેલાં એકતા કપુરને સવાલ પુછ્યો હતો કે તમે આવી સિરિયલ કેમ બનાવો છો? ત્યારે એનો જવાબ હતો કે સ્ત્રીઓને જોવી ગમે છે એટલે. જે દિવસે એ લોકો જોવાનું બંધ કરશે તે દિવસે અમે પણ સિરિયલના વિષયો બદલીશું. પછી તો ટીઆરપીના ચક્કરમાં બધા જ આવી ધારાવાહિકો બનાવવામાં લાગ્યા. બાલિકા વધુથી લઈને અત્યાર સુધીની મોટાભાગની ધારાવાહિકોમાં સ્ત્રીઓના બે જ સ્વરૂપ દર્શાવવામાં આવ્યા છે. સારી સ્ત્રી અને ખરાબ સ્ત્રી.